ROMÂNIA DUPĂ 1989

 

Secţiunea I: 

Tranziţia de la regimul politic totalitar la o societate democratică, pluralistă.

 

§ 1. Transformările revoluţionare înfăptuite după 22 decembrie 1989

 

Izbucnirea revoluţiei de la 22 decembrie 1989 a atras după sine pierderea oricărei legitimităţi a ordinii constituţionale instituite la 21 august 1965. De fapt, structurile politice consfinţite în Constituţia din 1965 nu se bazau, în decembrie 1989, pe sprijin popular şi, de altfel, nu erau nici expresia reală a voinţei suverane a poporului român. Poporul român devenise un spectator pasiv al schimbărilor politice decise şi înfăptuite de nucleul conducător al partidului comunist sau, sub autoritatea acestuia, de statul socialist.

Lipsei de sprijin popular a ordinii constituţionale a regimului politic totalitar pe plan intern îi corespundea, pe plan internaţional, marginalizarea şi izolarea României atât în cadrul comunităţii internaţionale, cât şi în cadrul complexului politico-militar, economic şi ideologic socialist, aflat el însuşi într-o acută criză de identitate şi legitimitate. Sfârşitul anului 1989 a adus cu sine, nu numai pentru România, ci şi pentru alte state socialiste, renunţarea la sistemul totalitar de guvernare.

La 22 decembrie 1989 întreaga putere a fost preluată pe cale revoluţionară de Consiliul Frontului Salvării Naţionale – organism sprijinit de armată şi care grupa toate organizaţiile şi grupările, cetăţeni din toate clasele sociale, deopotrivă români sau aparţinând unor minorităţi naţionale, care se ridicaseră ca o unică forţă împotriva tiraniei. Scopul declarat al Frontului Salvării Naţionale a fost instaurarea democraţiei, libertăţii şi demnităţii poporului român.

În Comunicatul adresat ţării în seara zilei de 22 decembrie 1989, Consiliul Salvării Naţionale făcea cunoscută dizolvarea tuturor structurilor de putere totalitare la nivel central şi local. Armata, administraţia publică centrală şi locală s-au subordonat Frontului. În toate judeţele, municipiile şi comunele s-au constituit structuri teritoriale ale Frontului, ca organe ale puterii locale.

Ca program, Frontul şi-a propus între altele:

a. abandonarea rolului conducător al partidului unic şi instaurarea unui regim democratic, pluralist, de guvernare;

b. organizarea de alegeri libere în vederea desemnării unor structuri de conducere legitimate prin voinţa suverană a poporului;

c. separarea puterilor legislativă, executivă şi judecătorească;

d. respectarea drepturilor şi libertăţilor minorităţilor naţionale şi asigurarea deplinei lor egalităţi în drepturi cu ceilalţi cetăţeni români.

Frontul Salvării Naţionale a făcut, totodată, cunoscută hotărârea sa de a instaura societatea civilă în România, garantând triumful democraţiei, libertăţii şi demnităţii tuturor cetăţenilor ţării.

Printre primele acţiuni întreprinse de noul organism al puterii a fost declanşarea unui program de abrogare a legislaţiei care constituise suportul juridic al regimului totalitar. Totodată, au fost adoptate acte normative noi, prin care au început să fie transpuse în practică obiectivele politice ale Platformei-program a Frontului enunţate la 22 decembrie 1989. Între acestea, Decretul-Lege nr.2 din 27 decembrie 1989 a stabilit cadrul juridic de organizare şi funcţionare a Consiliului Frontului Salvării Naţionale şi a structurilor locale ale acestuia.

Consiliul Frontului a reunit reprezentanţi ai tuturor forţelor patriotice şi ai tuturor claselor sociale, provenind din toate minorităţile naţionale.

Prin Decretul-Lege nr.2/1989 s-a schimbat denumirea ţării din Republica Socialistă România în România. S-au stabilit, totodată, noi structuri de conducere la nivel local.

Consiliului Frontului Salvării Naţionale i s-au conferit atât atribuţii cu caracter parlamentar (aprobarea bugetului de stat, ratificarea tratatelor internaţionale, numirea şi revocarea Primului-ministru şi a componenţei Guvernului), cât şi prerogative de natură executivă (declararea stării excepţionale, mobilizarea generală sau parţială, precum şi starea de război, acordarea gradelor de general, amiral şi mareşal, acordarea graţierii şi comutarea pedepsei cu moartea, conferirea decoraţiilor, ş.a.).

Dintre membrii săi, Consiliul îşi alegea un birou executiv format din 11 membri – preşedintele Consiliului, un prim-vicepreşedinte, doi vicepreşedinţi, un secretar şi şase membri. Rolul acestui organism consta în exercitarea atribuţiilor Consiliului între sesiunile acestuia.

Preşedintele Consiliului exercita atribuţii specifice şefului statului:

a. reprezentarea ţării în relaţiile internaţionale şi încheierea tratatelor internaţionale;

b. numirea şi rechemarea ambasadorilor României în alte state;

c. primirea scrisorilor de acreditare a reprezentanţilor diplomatici ai altor state;

d. acordarea cetăţeniei române, aprobarea renunţării la cetăţenie şi retragerea acesteia;

e. acordarea dreptului de azil, ş.a.

Decretul-Lege nr.8 din 2 decembrie 1989 a instituit pluralismul prin stabilirea cadrului juridic de înfiinţare a partidelor politice. După mai bine de patru decenii, în România partidele puteau funcţiona liber, confruntându-se electoral pe baza principiilor democraţiei constituţionale.

Datorită apariţiei în scurtă vreme a numeroase partide politice care aspirau la structurile democratice instituite pentru exercitarea puterii politice, Consiliul Frontului Salvării Naţionale şi-a modificat alcătuirea, prin Decretul-Lege nr.81 din 9 februarie 1990, prin cooptarea reprezentanţilor unor noi partide sau formaţiuni politice, precum şi ai unor organizaţii ale cetăţenilor români aparţinând minorităţilor naţionale. Fiecare partid, formaţiune politică sau organizaţie a minorităţilor naţionale putea fi reprezentată de cel mult trei membri. Prin acelaşi Decret-Lege s-a decis schimbarea denumirii Consiliului Frontului în Consiliul Provizoriu de Uniune Naţională. În noua alcătuire, Consiliul exercita aceleaşi atribuţii cu cele ale Consiliului Frontului Salvării Naţionale.

Înfăptuirea programului revoluţionar făcea necesară stabilirea unui nou cadru constituţional care să stabilească principiile guvernamentale ale noii organizări a statului.

Cerinţa adoptării unei noi Constituţii în România a fost generată, în primul rând, de caracterul schimbărilor fundamentale, structurale, produse în viaţa politică a României în decembrie 1989. Aceste schimbări au privit nu numai regimul politic reflectat în Constituţia din 1965, dar şi instituţiile politice prin care se asigurase guvernarea, şi anume Marea Adunare Naţională (Parlamentul), instituţia şefului de stat, Consiliul de Stat, Guvernul, organismele administraţiei locale. Pe lângă unele dintre aceste autorităţi publice funcţionau instituţii specializate, unele având un caracter preponderent statal, cum erau, de pildă, Consiliul Legislativ, Consiliul Suprem al Dezvoltării Economico-Sociale, Consiliul Organizării Economico-Sociale, ş.a.. Automat, aceste organisme şi-au încetat activitatea, amplificând şi mai mult destrămarea structurilor statale şi, prin aceasta, vidul de putere creat de revoluţie.

Actul revoluţionar de desfiinţare a tuturor structurilor de putere a fost atât de profund, implicând nu numai încetarea activităţii propriu-zise a autorităţilor în cauză, ci şi înlăturarea infrastructurilor corespunzătoare, încât refacerea pe o nouă concepţie filozofică şi politică, ca şi pe o nouă legitimitate populară a aparatului statal, nu era posibilă în cadrul constituţional - chiar şi revizuit -, adoptat în 1965.

În plus, Naţiunea română, întregul popor român, toate grupurile şi categoriile sociale ostile concepţiei politice marxiste de guvernare şi ideologiei comuniste, erau în favoarea adoptării unei noi legi fundamentale şi nu a revizuirii celei existente în momentul declanşării revoluţiei.

Opţiunea poporului român şi a noilor autorităţi publice pentru adoptarea unei noi Constituţii, care să revigoreze tradiţiile democraţiei parlamentare româneşti şi să reflecte marile principii constituţionale – în primul rând principiul puterii suverane a poporului, separaţia puterilor, principiul reprezentării, pluralismul, egalitatea în drepturi -, mecanismele statului de drept, a fost apreciată de comunitatea internaţională ca o măsură necesară racordării României la valorile democraţiei constituţionale occidentale.

 

§ 2. Etapele elaborării şi adoptării Constituţiei României din 1991

Consiliul Provizoriu de Uniune Naţională a adoptat în martie 1990 Decretul-Lege nr. 92/1990 pentru alegerea Parlamentului şi a Preşedintelui României.

Noul act normativ a reintrodus bicameralismul prin reînfiinţarea Senatului, desfiinţat în iulie 1946. Cu acelaşi prilej s-a reînfiinţat instituţia şefului de stat.

Pe baza Decretului-Lege nr. 92/1990 s-au organizat în România primele alegeri parlamentare şi democratice de la sfârşitul celui de-al doilea război mondial.

Actul normativ – considerat ca o "miniconstituţie" – prevedea că Adunarea Deputaţilor şi Senatul – cele două Camere ale noului Parlament rezultat din alegerile de la 20 mai 1990 – urmau să se constituie în şedinţă comună, de drept, în Adunarea Constituantă în vederea elaborării şi adoptării noii Constituţii a României. În acelaşi timp, Decretul-Lege nr. 92/1990 a prevăzut că Preşedintele României va putea dizolva Adunarea Constituantă, cu acordul Primului-ministru şi al preşedinţilor celor două Camere, în cazul în care aceasta nu ar fi adoptat Constituţia în termen de 9 luni. Decretul-Lege prevedea însă că Adunarea Constituantă se dizolva de drept dacă nu ar fi adoptat noua Lege fundamentală a ţării în cel mult 18 luni de la constituirea ei.

În vederea înfăptuirii rolului ei de Constituantă, Adunarea a ales o Comisie de redactare a proiectului de Constituţie formată din deputaţi, senatori şi specialişti în dreptul constituţional şi al altor ştiinţe socio-umane.

Desemnarea membrilor Adunării Constituante în comisie s-a făcut respectându-se, pe cât posibil, configuraţia politică a celor două Camere ale forului legislativ. Potrivit Regulamentului Adunării Constituante, Comisia de redactare şi-a ales un preşedinte, doi vicepreşedinţi şi doi secretari. Lucrările Comisiei s-au desfăşurat potrivit unui regulament propriu de funcţionare.

 

Sarcina Comisiei de redactare a proiectului de Constituţie consta, într-o primă etapă, în elaborarea şi prezentarea spre aprobare Adunării Constituante a principiilor şi structurii pe capitole a viitorului proiect de Constituţie. După aprobarea acestora, Comisia urma, în etapa a doua, să redacteze textul integral al fiecărui capitol, care va fi supus spre dezbatere şi aprobare Adunării Constituante.

Comisia a întocmit în prima etapă tezele Constituţiei care au fost, în realitate, un gen de anteproiect constituţional. Tezele nu s-au limitat la elaborarea principiilor şi structurii pe capitole a proiectului, ci au cuprins chiar textele cvasidefinitive ale acestuia. O asemenea soluţie la care a recurs Comisia a avut ca urmare, printre altele, scurtarea termenului propriu-zis pentru întocmirea proiectului, întrucât elaborarea tezelor şi, respectiv, dezbaterea şi aprobarea în Constituantă au durat foarte mult.

Proiectul propriu-zis al Constituţiei, grefat, de fapt, pe tezele dezbătute şi aprobate de Constituantă, a fost supus adoptării Adunării Constituante prin vot nominal, cu majoritatea calificată de două treimi din numărul total al deputaţilor şi senatorilor.

Constituţia adoptată de Constituantă la 21 noiembrie 1991 a fost aprobată prin referendum naţional la 8 decembrie în acelaşi an. Organizarea referendumului a fost rezultatul unei decizii politice pentru a se conferi Legii fundamentale un plus de legalitate.

 

§ 3. Principiile generale oglindite în Constituţia din 1991

 

Constituţia României a intrat în vigoare ca urmare a aprobării ei prin referendum, la 13 decembrie 1991, pe aceeaşi dată fiind abrogată în întregime Constituţia din 21 august 1965.

Constituţia prevede chiar în art.1 că forma de guvernământ a statului român este republica. De asemenea, Pactul fundamental conferă conţinut constituţional caracterelor staului: stat naţional, suveran şi independent, unitar şi indivizibil. Caracterul naţional al statului român este o consecinţă firească, întemeiată pe realităţi istorice de necontestat, potrivit cărora poporul român, având un unic suport etnic, se află dintotdeauna pe teritoriul românesc pe care l-a locuit fără întrerupere. Alături de români, cunoscuţi pentru caracterul lor blând şi paşnic, s-au aşezat, în diferite epoci istorice, populaţii de altă naţionalitate.

Constituţia exprimă această realitate naţională şi socială prevăzând că România este patria comună a tuturor cetăţenilor săi. În afară de caracterele statului, Constituţia afirmă solemn că România este stat de drept, democratic şi social, în care demnitatea omului, drepturile şi libertăţile cetăţenilor, libera dezvoltare a personalităţii umane, dreptatea şi pluralismul politic reprezintă valori supreme şi sunt garantate.

Legea fundamentală a ţării proclamă că suveranitatea naţională aparţine poporului român, care o exercită prin organele sale reprezentative şi prin referendum. În acest fel, Constituţia repune poporul român în drepturile sale fireşti de titular suveran al puterii politice, al cărei exerciţiu desemnează, prin proceduri electorale democratice, Parlamentul, Preşedintele României, primarii şi consiliile locale (organe ale administraţiei publice locale).

În concordanţă cu standardele europene ale democraţiei constituţionale, Legea fundamentală a ţării instituie, alături de democraţia reprezentativă, democraţia participativă, semi-directă, prin dispoziţiile referitoare la organizarea referendumului şi la iniţiativa legislativă cetăţenească.

Statul român, continuând o tradiţie constituţională neîntreruptă, pe care o valorifică la un nivel superior şi în concordanţă cu standardele democratice universale, recunoaşte şi garantează persoanelor aparţinând minorităţilor naţionale dreptul la păstrarea, dezvoltarea şi la exprimarea identităţii lor etnice, culturale, lingvistice şi religioase. Singura condiţie pusă de Legiuitorul Constituant, pentru aplicarea măsurilor de protecţie respective, este ca acestea să fie conforme cu principiile de egalitate şi de nediscriminare în raport cu ceilalţi cetăţeni români.

Totodată, Constituantul a ridicat la valoarea de principiu constituţional o dispoziţie inexistentă în Constituţiile anterioare ale ţării. Este vorba de dispoziţia referitoare la angajamentul statului de a sprijini legăturile sale cu românii din diaspora. Scopul acestei dispoziţii este enunţat expres în art.7: "Statul sprijină întărirea legăturilor cu românii din afara frontierelor ţării şi acţionează pentru păstrarea, dezvoltarea şi exprimarea identităţii lor etnice, culturale, lingvistice şi religioase, cu respectarea legislaţiei statului ai cărui cetăţeni sunt". Statul român nu face nici o diferenţiere între români, cetăţeni ai statelor vecine sau cetăţeni ai unor state îndepărtate; nu s-a făcut, de asemenea, vreo deosebire nici între grupurile compacte de români din alte ţări şi românii priviţi ca indivizi. Cu atât mai mult, trebuie strânse legăturile între grupările compacte şi statul nostru, fireşte, fără a afecta suveranitatea statelor respective.

În concordanţă cu principiul pluralismului, Constituţia statorniceşte libertatea de constituire şi funcţionare a partidelor politice, precum şi a sindicatelor. Partidele politice sunt mediatoare ale voinţei politice a cetăţenilor faţă de Guvernant. Astfel, partidele contribuie la definirea şi exprimarea voinţei politice a cetăţenilor. Într-adevăr, în România partidele forjează interesele diverse ale unor pături sociale, categorii profesionale, grupuri de cetăţeni, ş.a., într-o voinţă politică pe care Parlamentul o transpune în norme de drept, iar Guvernul în măsuri şi acte administrative, altfel spus, în decizii politice.

Partidele politice sunt, însă, obligate să respecte suveranitatea naţională, integritatea teritorială, ordinea de drept şi principiile democraţiei. Potrivit art.37 alin.2 din Constituţie, partidele sau organizaţiile care, prin scopurile ori prin activitatea lor, militează împotriva pluralismului politic, a principiilor statului de drept ori a suveranităţii, a integrităţii sau a independenţei României sunt neconstituţionale. Organismul investit cu autoritatea de a hotărî asupra contestaţiilor care au ca obiect constituţionalitatea unui partid politic este Curtea Constituţională.

Constituţia României, ca dealtfel şi alte Constituţii europene, cum ar fi cele ale Germaniei Federale, Franţei, Spaniei, nu prevede expres principiul separaţiei puterilor legislativă, executivă şi judecătorească. Lipsa unei reglementări exprese, clare, referitoare la separaţia celor trei puteri, nu înseamnă, însă, că în România puterile nu ar fi separate. În primul rând, Constituţia nu foloseşte noţiunea de putere legislativă, putere executivă sau putere judecătorească, pentru că foloseşte, ca şi alte Constituţii europene moderne, noţiunea de autoritate publică, învestită după caz cu prerogative de natura puterii legislative, executive sau judecătoreşti. Chiar mai mult, referindu-se la una dintre atribuţiile Preşedintelui României, Constituţia prevede în art. 80 că acesta "exercită funcţia de mediere între puterile statului".

Schimbarea regimului politic după 22 decembrie 1989 a atras după sine o nouă concepţie a Legiuitorului român asupra rolului statului în ceea ce priveşte proclamarea şi garantarea reală a drepturilor şi libertăţilor cetăţeneşti. Noile structuri de putere, constituite pe cale revoluţionară în decembrie 1989 şi ulterior pe baze reprezentative (rezultate din alegerile parlamentare şi prezidenţiale din 1990), au promovat şi susţinut racordarea României la standardele internaţionale în domeniul drepturilor omului.

Astfel, România a aderat la Convenţiile internaţionale privind ocrotirea anumitor drepturi cetăţeneşti la care nu era parte şi şi-a retras rezervele la alte acorduri în materie. Trebuie menţionat, însă, că România aderase în ultimele decenii la cvasitotalitatea instrumenteleor internaţionale privind drepturile omului şi cooperarea statelor în acest domeniu.

Legiuitorul Constituant din 1991 a inclus în Constituţia României întreaga gamă de drepturi şi libertăţi fundamentale ale omului, consacrate în documentele internaţionale de referinţă în acest domeniu. Mai mult, potrivit art. 20 din Constituţie, dispoziţiile privind drepturile şi libertăţile cetăţenilor vor fi interpretate în concordanţă cu Declaraţia Universală a Drepturilor Omului din 1948, cu pactele şi cu celalalte tratate la care România este parte. Dacă există neconcordanţe între pactele şi tratatele privitoare la drepturile fundamentale ale omului, la care România este parte, şi legile interne, au prioritate reglementările internaţionale.

Constituţia proclamă un ansamblu foarte larg de drepturi şi libertăţi a căror respectare este garantată de stat prin mai multe căi legale: posibilitatea persoanei ale cărei drepturi sau interese legitime au fost încălcate de autorităţile administrative de a se adresa justiţiei pe calea contenciosului administrativ, cerând repunerea în drepturile încălcate şi repararea pagubei, acţionarea în justiţie, controlul constituţionalităţii legilor. Pentru asigurarea unui plus de garantare a drepturilor cetăţeneşti, Constituţia a înfiinţat instituţia Ombudsmanului (Avocatul Poporului), al cărei rol constă în apărarea drepturilor şi libertăţilor cetăţenilor.

Avocatul Poporului este o instituţie nouă în sistemul nostru de drept. Fizionomia sa este schiţată în art.54-57 din Constituţie şi detaliată în legea sa organică. Rolul său se aseamănă până la un punct cu cel al altor autorităţi publice, de pildă cu cel al procurorului. De aceea, se spune uneori că Avocatul Poporului apare, sub aspectul semnificaţiei sale funcţionale şi practice, ca un "procuror parlamentar" pentru apărarea drepturilor şi libertăţilor cetăţeneşti.

Potrivit Constituţiei, Avocatul Poporului este numit de Senat pentru un mandat de 4 ani şi îşi exercită atribuţiile din oficiu sau la cererea persoanelor lezate în drepturile şi libertăţile lor. Anual sau la cerere, Avocatul Poporului prezintă Parlamentului rapoarte privind propria activitate.

Rapoartele pot conţine recomandări privind legislaţia sau măsuri de altă natură pentru ocrotirea drepturilor şi libertăţilor cetăţeneşti.

 

 

Secţiunea a II-a:

Sistemul electoral

 

În sistemul constituţional românesc, cele două Camere, Senatul şi Camera Deputaţilor, au aceeaşi legitimitate, întrucât ambele sunt alese prin vot universal, direct. Funcţiile lor parlamentare sunt identice, ambele având aceleaşi atribuţii legislative şi de control asupra puterii executive.

Camera Deputaţilor şi Senatul se aleg pentru un mandat de 4 ani, prin vot universal, egal, direct, secret şi liber exprimat.

Condiţiile constituţionale pentru exercitarea dreptului de vot sunt: majoratul politic (alegătorul să aibă împlinită vârsta de 18 ani), capacitate de exerciţiu deplină ( altfel spus, nu au dreptul de vot debilii sau alienaţii mintal puşi sub interdicţie prin hotărâre judecătorească definitivă), demnitate civică (nu au dreptul la vot persoanele condamnate la pierderea drepturilor electorale, prin hotărâre judecătorească definitivă).

Alegerile pentru Camera Deputaţilor şi Senat au loc la aceeaşi dată, urmând ca, până la întrunirea legală a noului Parlament, mandatului forului legislativ anterior să fie prelungit. Interesul practic al prelungirii mandatului este asigurarea activităţii parlamentare. Data alegerilor se stabileşte şi se aduce la cunoştinţă publică de către Guvern, cu cel puţin 60 de zile înainte de ziua votării şi până la împlinirea a 5 zile de la data mandatului Parlamentului sau de la dizolvarea acestuia.

Componenţa numerică a fiecărui corp legislativ se stabileşte potrivit normei de reprezentare prevăzută în Legea electorală. Norma de reprezentare pentru alegerea Camerei Deputaţilor este de un deputat la 70.000 de locuitori, iar pentru alegerea Senatului este de un senator la 160.000 de locuitori. Numărul deputaţilor şi al senatorilor ce vor fi aleşi se determină prin raportarea numărului de locuitori ai fiecărei circumscripţii electorale la cele două norme de reprezentare menţionate, la care se adaugă un loc de deputat sau senator pentru numărul de persoane care depăşeşte jumătatea normei de reprezentare. Legea a stabilit o limită minimă a numărului de parlamentari ce vor fi aleşi în fiecare circumscripţie electorală.

Din punct de vedere al tipului de scrutin, Legea electorală prevede că deputaţii şi senatorii se aleg în circumscripţii electorale pe bază de scrutin de listă şi de candidaturi independente, potrivit principiului reprezentării proporţionale. Pragul electoral este stabilit la 3% din voturile valabil exprimate pe întreaga ţară.

Circumscripţia electorală corespunde, ca întindere, cu un judeţ, respectiv, municipiul Bucureşti. Astfel, teritoriul ţării este împărţit în 42 de circumscripţii electorale. Prin raportarea numărului de locuitori ai fiecărei circumscripţii electorale la normele de reprezentare pentru cele două Camere, rezultă un număr de 328 de deputaţi şi 143 de senatori.

Candidaturile pentru Camera Deputaţilor şi Senat se propun de partidele politice şi alte formaţiuni politice, constituite potrivit legii. Legea electorală permite, însă, şi organizaţiilor cetăţenilor aparţinând minorităţilor naţionale care participă la alegeri să propună candidaturi pentru cele două corpuri legislative. Aceste organizaţii sunt echivalente juridic, în ce priveşte operaţiunile electorale, cu partidele politice, cu condiţia de a participa la alegeri. O asemenea măsură ilustrează cu evidenţă voinţa politică a Guvernantului român de a cea condiţiile propice participării tuturor cetăţenilor ţării la actul de conducere socială.

Mai mult chiar, organizaţiile cetăţenilor aparţinând unei minorităţi naţionale, legal constituite, care nu au obţinut în alegeri cel puţin un mandat de deputat sau senator, au dreptul, împreună, potrivit prevederilor constituţionale şi Legii electorale, la un mandat de deputat, cu condiţia de a fi obţinut, totuşi, pe întreaga ţară, un număr de voturi egal cu cel puţin 5% din numărul mediu de voturi valabil exprimate pe ţară pentru alegerea unui deputat. Legea electorală prevede următoarele condiţii pentru ca organizaţiile menţionate să beneficieze de dreptul de a primi un mandat de deputat:

a. organizaţia beneficiară să fie legal constituită;

b. organizaţia respectivă să fi participat la alegeri;

c. organizaţia să nu întrunească pragul electoral pentru obţinerea unui loc de deputat sau senator, dar să obţină, totuşi, cel puţin 5% din numărul mediu de voturi valabil exprimate pe ţară pentru alegerea unui deputat;

d. toate organizaţiile cetăţenilor aparţinând unei minorităţi beneficiază de mandatul de deputat împreună.

Candidaturile pentru Camera Deputaţilor şi Senat se propun pe liste de candidaţi separate, numai de partide şi alte formaţiuni politice. Numărul de candidaţi de pe fiecare listă poate fi mai mare decât numărul mandatelor rezultate din norma de reprezentare cu 2 până la un sfert din aceste mandate. Potrivit Legii electorale, în aceeaşi circumscripţie electorală, un partid, formaţiune politică ori coaliţie a acestora poate propune, pentru fiecare dintre cele două Camere legislative doar o singură listă de candidaţi. Coaliţiile de partide şi de formaţiuni politice se pot face numai la nivel naţional.

Partidele şi formaţiunile politice din coaliţiile electorale pot participa la alegeri numai pe listele coaliţiei. Un partid sau o formaţiune politică nu poate face parte decât dintr-o singură coaliţie electorală.

Legea electorală obligă partidele să menţioneze pe listele de candidaţi apartenenţa politică a acestora.

Candidaţii independenţi pot participa la alegeri numai individual şi dacă sunt susţinuţi de cel puţin 0,5% din numărul total al alegătorilor înscrişi în listele permanente ale localităţilor situate în circumscripţia electorală în care candidează. Nu se admit candidaturi independente pe listele de candidaţi depuse de partide, formaţiuni politice ori coaliţii ale acestora şi nici liste de candidaţi independenţi.

Numele cetăţenilor cu drept de vot sunt înscrise în listele electorale, care sunt permanente sau speciale. Listele permanente se întocmesc de către primari, pe localităţi, şi cuprind pe toţi cetăţenii cu drept de vot care domiciliază în localitatea în care ele au fost întocmite. Listele speciale se întocmesc în cazuri deosebite, când alegătorii sunt nevoiţi să voteze în altă localitate decât cea în care domiciliază.

O persoană poate candida fie pentru un mandat de deputat, fie pentru un mandat de senator şi numai într-o circumscripţie electorală, candidaturile pe mai multe liste de candidaţi sau atât pe liste cât şi ca independent fiind nule.

Propunerile de candidaţi se fac pe circumscripţii electorale şi se depun la birourile electorale de circumscripţii cel mai târziu cu 30 de zile înainte de data alegerilor. Aceasta se stabileşte şi se aduce la cunoştinţă de Guvern cu cel puţin 60 de zile înainte de ziua votării.

Nu pot candida persoanele care la data depunerii candidaturii au şi o altă cetăţenie, în afară de cetăţenia română, şi nu domiciliază în ţară, precum şi cetăţenii români cărora le este interzisă asocierea în partide politice în consideraţia funcţiei pe care o exercită (de ex.: funcţia de judecător la Curtea Constituţională, Avocatul Poporului, magistraţii, poliţiştii, membrii activi ai armatei, ş.a.).

Pentru asigurarea controlului public asupra activităţii de depunere a candidaturilor, Legea electorală a prevăzut posibilitatea ca cetăţenii, partidele şi celelalte formaţiuni politice să poată contesta candidaturile. Termenul limită pentru formularea contestaţiilor este până la împlinirea a 20 de zile înainte de data alegerilor. Contestaţiile privind înregistrarea sau respingerea candidaturilor se soluţionează de tribunalul în a cărui rază teritorială este circumscripţia electorală respectivă. Împotriva hotărârii date în contestaţie se poate face recurs în termen de 24 de ore de la pronunţare, la instanţa superioară, adică Curţile de Apel.

Partidele şi formaţiunile care participă la campania electorală pot primi, prin lege specială, o subvenţie de la bugetul de stat. Prin aceeaşi lege se stabilesc şi categoriile de acţiuni ce pot fi astfel finanţate. Finanţarea campaniei electorale a partidelor politice de către contribuabili nu înseamnă scutirea partidelor politice de orice cheltuieli. De altfel, partidele şi formaţiunile politice care nu au obţinut cel puţin 5% din voturile valabil exprimate pe întreaga ţară vor restitui subvenţia în termen de 2 luni de la data votării.

În afara finanţării de la bugetul de stat, partidele politice pot beneficia de sprijin financiar din partea persoanelor fizice sau juridice din ţară, cu condiţia de a fi declarat public. Legea electorală interzice subvenţionarea campaniei electorale, în mod direct sau indirect, de către persoane fizice sau juridice din străinătate. De asemenea, se interzice autorităţilor publice, instituţiilor publice, regiilor autonome sau societăţilor cu capital integral sau majoritar de stat să subvenţioneze campania electorală a unui partid, formaţiune politică sau coaliţie a acestora.

Primirea pentru campania electorală a subvenţiilor de la bugetul de stat sau de la persoane fizice ori juridice din ţară se face numai printr-un mandatar financiar, desemnat de conducerea partidului sau formaţiunii politice beneficiare. Legea permite să se recurgă la serviciile mai multor mandatari. Calitatea de mandatar financiar se dobândeşte numai după înregistrarea sa oficială la Ministerul Economiei şi Finanţelor şi aducerea la cunoştinţă publică prin presă.

Alegerile se desfăşoară în secţii de votare organizate în localităţi. Secţii de votare se organizează şi pe lângă misiunile diplomatice şi oficiile consulare ale României.

Atribuirea de mandate pentru candidaţii de pe liste se face avându-se în vedere numai partidele, formaţiunile politice sau coaliţiile acestora care au întrunit, pe întreaga ţară, cel puţin 3% din voturile valabil exprimate, în mod distinct pentru Camera Deputaţilor şi pentru Senat.

 

 

Secţiunea a III-a: 

Organizarea şi funcţionarea Parlamentului României 

 

Tradiţia organizării organismului reprezentativ în istoria constituţională a poporului român relevă existenţa unei Adunări unicamerale. Ideea celei de-a doua Camere a fost introdusă în secolul al XIX-lea prin Regulamentele Organice, adoptate pentru Valahia în 1831 şi pentru Moldova în 1832, având, însă, un unic rol: alegerea Domnitorului. Potrivit Regulamentelor Organice, cele două Adunări Obşteşti din Moldova şi Ţara Românească aveau caracter unicameral, Domnitorul urmând a fi ales de o Adunare Obştească Extraordinară.

Sistemul unicameral s-a născut şi păstrat sub regimul Convenţiei de la Paris din 1858 până când Domnitorul Alexandru Ioan Cuza impune prin plebiscit în 1864 Statutul Dezvoltător al Convenţiei. Statutul prevedea organizarea bicamerală a Parlamentului prin înfiinţarea unei Adunări ponderatoare (Senat) după modelul Senatului prevăzut de Constituţia Franţei din 1852.

Bicameralismul a fost preluat şi de cele trei Constituţii monarhice. În 1946 Senatul a fost desfiinţat, rămânând în funcţie doar Adunarea Deputaţilor. Acest model de organizare unicamerală a Parlamentului a fost transpus şi în Constituţiile socialiste din 1948, 1952 şi 1965.

În 1990 s-a revenit la organizare bicamerală a Parlamentului, soluţie preluată şi de Constituantul din 1991 pe motiv că bicameralismul constituie o tradiţie în organizarea constituţională democratică din România. Revenirea la sistemul bicameral a fost, din punct de vedere psihologic, reacţia firească de respingere a modelului socialist (marxist) de organizare a puterii legislative, iar, din punct de vedere politic, rezultatul revenirii în viaţa politică a ţării a unor partide legate istoric de un Parlament bicameral.

 

§ 1. Validarea mandatelor de deputat şi senator

 

Cele două Camere nou alese se întrunesc la convocarea Preşedintelui României în cel mult 20 de zile de la alegeri. Convocarea Camerei Deputaţilor şi a Senatului se face prin decret prezidenţial.

Primele lucrări ale celor două Camere sunt conduse de cel mai în vârstă deputat, respectiv senator, în calitate de preşedinţi de vârstă, asistaţi de câte patru secretari desemnaţi din rândul celor mai tineri membri ai Camerei respective. Rolul acestui "Birou de vârstă" este de a asigura desfăşurarea procedurii de validare a deputaţilor şi senatorilor. În intervalul de timp cât funcţionează "Biroul de vârstă"nu pot avea loc dezbateri parlamentare, cu excepţia celor care privesc validarea mandatelor.

Pentru validarea mandatelor, fiecare Cameră alege în prima sa şedinţă o comisie compusă din 30 de membri ai Camerei respective, care trebuie să reflecte configuraţia politică a Camerei, aşa cum aceasta rezultă din constituirea grupurilor parlamentare. 

Comisia de validare poate propune invalidarea unui mandat numai în cazul în care constată că alegerea parlamentarului în cauză s-a făcut prin fraudă electorală sau cu neîndeplinirea oricăreia dintre condiţiile constituţionale şi legale privind alegerea. În termen de cel puţin patru zile de la constituire, comisia întocmeşte un raport în care sunt nominalizaţi parlamentarii pentru care se propune validarea sau invalidarea mandatelor, cu motivarea propunerilor de invalidare. Raportul trebuie supus aprobării comisiei de validare. Pentru aprobarea raprtului este necesară majoritatea voturilor membrilor comisiei.

Raportul comisiei de validare se prezintă Camerei Deputaţilor şi, respectiv, Senatului. Validarea sau invalidarea mandatelor se face cu votul majorităţii deputaţilor şi, după caz, al senatorilor prezenţi. Camerele sunt legal constituite după validarea a două treimi din mandate

 

§ 2. Organizarea Camerei Deputaţilor şi a Senatului

 

Deputaţii şi senatorii se pot organiza în grupuri parlamentare care vor exprima configuraţia politică a Camerelor respective. Regulamentul fiecărei Camere legislative prevede condiţiile de organizare şi funcţionare a grupurilor parlamentare, precum şi atribuţiile acestora. Grupurile parlamentare se constituie în fiecare Cameră prin asocierea a cel puţin 10 deputaţi sau 5 senatori care au candidat în alegeri pe listele aceluiaşi partid sau ale aceleiaşi formaţiuni politice. Trebuie remarcat că organizarea deputaţilor şi senatorilor în grupuri parlamentare nu este obligatorie, dar reprezintă o necesitate practică. Organizaţi în grupuri parlamentare, deputaţii şi senatorii desfăşoară o activitate unitară, au posibilitatea de a exprima cu mai multă eficienţă şi coerenţă programul politic şi interesele propriului partid. Prin Regulamentele celor două Camere s-a stabilit principiul că deputaţii şi senatorii care au candidat pe listele unei formaţiuni politice nu pot constitui un grup parlamentar. În Parlamentul României nu este acceptat sistemul fracţiunilor politice. Parlamentarii care au candidat pe listele unei coaliţii electorale şi fac parte din partide sau formaţiuni politice diferite pot constitui grupuri parlamentare proprii ale partidelor sau formaţiunilor din care aceştia fac parte.

Deputaţii unor partide sau formaţiuni politice care nu întrunesc numărul necesar pentru a forma un grup parlamentar, precum şi deputaţii independenţi, se pot reuni în grupuri parlamentare mixte sau se pot afilia altor grupuri parlamentare. Deputaţii care reprezintă organizaţiile cetăţenilor români aparţinând minorităţilor naţionale, altele decât cea maghiară, pot constitui un singur grup parlamentar.

Parlamentarii care au refuzat să facă parte din grupul parlamentar pe lista căruia au candidat sunt liberi să-şi desfăşoare activitatea în afara grupurilor sau se pot afilia altor grupuri parlamentare.

Potrivit Constituţiei, modul de organizare în grupuri parlamentare este stabilit autonom de către fiecare Cameră, prin regulament propriu.

Prin Regulamentele celor două Camere se interzice ca deputaţii şi senatorii să formeze grupuri ale unor partide care nu au obţinut mandate în urma alegerilor parlamentare.

În şedinţa de constituire a grupului se desemnează conducerea acestuia, alcătuită dintr-un lider şi, după caz, din unul sau mai mulţi locţiitori. Liderul grupului prezintă Camerei Deputaţilor, respectiv Senatului, denumirea acestuia precum şi componenţa lui numerică şi nominală. Grupurile parlamentare au atribuţii deosebit de importante, cum ar fi:

a. propun candidaţi pentru alegerea Preşedinţilor celor două Camere şi a celorlalţi membri ai Birourilor permanente ale acestora, în limita locurilor rezervate, potrivit ponderii fiecărui grup;

b. desemnează deputaţii, respectiv senatorii, pentru a fi aleşi de Camere în comisiile permanente sau în alte comisii parlamentare;

c. pot prezenta amendamente la proiectele de lege sau propunerile legislative;

d. pot cere, prin liderii lor, verificarea de către Preşedeintele Camerei a îndeplinirii cvorumului.

Fiecare Cameră îşi alege Biroul permanent, care este organul de conducere al Camerei respective. Biroul permanent este compus din preşedinte, care este Preşedintele Camerei, patru vicepreşedinţi, patru secretari şi patru chestori. Preşedintele Camerei este ales la începutul legislaturii pentru întreaga perioadă a acesteia. Ceilalţi membri ai Biroului permanent sunt aleşi la începutul fiecărei sesiuni parlamentare. Membrii Biroului permanent pot fi revocaţi din funcţie.

Cele două Birouri permanente se alcătuiesc prin negocieri politice între liderii grupurilor parlamentare, respectându-se configuraţia politică a Camerei respective. În vederea depunerii propunerilor de candidaţi pentru alegerea membrilor celor două Birouri permanente, Camera Deputaţilor şi Senatul stabilesc numărul de locuri care revine, pe funcţii, fiecărui grup parlamentar, potrivit configuraţiei politice a Camerei respective. Lista candidaţilor propuşi pentru Biroul permanent se supune aprobării Camerei respective. Sunt aleşi candidaţii care întrunesc majoritatea de voturi ale membrilor Camerei Deputaţilor şi, respectiv, ai Senatului.

Atribuţiile Birourilor permanente ale celor două Camere sunt asemănătoare. Dintre acestea:

a. propun data începerii şi a încheierii sesiunilor parlamentare;

b. solicită Preşedinţilor Camerelor convocarea unei sesiuni extraordinare;

c. supun aprobării Camerelor legislative regulamentele acestora;

d. pregătesc şi asigură desfăşurarea în bune condiţii a lucrărilor Camerelor;

e. primesc şi distribuie, spre examinare, comisiilor permanente proiectele de lege şi propunerile legislative;

f. întocmesc proiectul ordinii de zi a şedinţelor Camerelor şi programul de lucru al acestora;

g. conduc şi controlează serviciile Camerelor.

 

În afară de Biroul permanent, Camera Deputaţilor şi Senatul îşi constituie comisii parlamentare care pot fi permanente sau temporare. Cele două Camere îşi pot constitui şi comisii comune.

Comisiile parlamentare sunt organe interne de lucru ale Camerelor având un rol deosebit în pregătirea lucrărilor acestora, precum şi în exercitarea funcţiilor parlamentare, îndeosebi a celor legislativă şi de control. În vederea exercitării controlului parlamentar asupra puterii executive, Fiecare Cameră îşi poate constitui comisii speciale de anchetă. Comisiile parlamentare au o organizare proprie, iar compunerea lor exprimă configuraţia politică a Camerei respective.

Şedinţele comisiilor parlamentare nu sunt publice. În mod excepţional, acestea pot, îndă, hotărî ca la dezbaterile lor să fie invitaţi specialişti, precum şi reprezentanţi ai presei. De asemenea, comisiile pot stabili condiţiile în care lucrările lor pot fi transmise la radio şi televiziune, dacă acest lucru nu aduce atingere unor interese de stat, care impun secretul dezbaterilor.

Pentru ca activitatea comisiilor permanente să fie utilă şi eficientă, ele sunt specializate pe domenii de activitate. Membrii comisiilor permanente sunt aleşi de fiecare Cameră, candidaţii fiind nominalizaţi cu respectarea configuraţiei politice a Camerei respective. Candidaţii se propun de grupurile parlamentare în limita locurilor ce le sunt repatizate, potrivit ponderii acestora.

Lucrările comisiilor permanente sunt conduse de către un Birou alcătuit dintr-un preşedinte, doi vicepreşedinţi şi doi secretari. Principala sarcină a comisiilor permanente constă în examinarea proiectelor de legi, a propunerilor legislative şi a amendamentelor prezentate de deputaţi şi senatori, în vederea elaborării rapoartelor sau avizelor cu privire la iniţiativa legislativă respectivă. Totodată, comisiile permanente pot efectua, cu aprobarea Camerelor, anchete parlamentare în domeniul lor de activitate. Fiecare Cameră îşi poate înfiinţa o comisie de anchetă la cererea unei treimi din numărul membrilor săi.

 

§ 3. Funcţionarea Parlamentului

 

Camera Deputaţilor şi Senatul sunt alese pentru un mandat de 4 ani. Mandatul poate fi prelungit, prin lege organică, în caz de război sau catastrofă. Alegerile pentru noul Parlament au loc în termen de cel mult trei luni de la expirarea mandatului sau de la dizolvarea forului legislativ. Mandatul vechiului Parlament se prelungeşte de drept până la întrunirea legală a noilor Camere. În perioada prelungirii mandatului, Parlamentul nu are dreptul să revizuiască Constituţia şi nu poate adopta, abroga sau modifica legi organice. 

În cadrul legislaturii, forul legislativ îşi desfăşoară activitatea în sesiuni, care pot fi ordinare şi extraordinare. Prima sesiune ordinară începe în luna februarie şi nu poate depăşi sfârşitul lunii iunie, iar a doua începe în luna septembrie şi nu poate depăşi sfârşitul lunii decembrie. Sesiunile extraordinare pot fi convocate la cererea Preşedintelui României, a Birourilor Permanente sau la cererea unei treimi din numărul deputaţilor sau al senatorilor. Camerele îşi desfăşoară activitatea în plen sau în comisii parlamentare, ordinii de zi stabilite. Convocarea Camerelor în sesiuni se face de către preşedinţii acestora. Întrunirea Parlamentului nou ales în prima sa sesiune se face la convocarea Preşedintelui României, în cel mult 20 de zile de la alegeri.

Parlamentul României adoptă legi, hotărâri şi moţiuni în prezenţa majorităţii membrilor Camerelor.

 

§ 4. Procesul legislativ în Parlamentul României

 


Legiferarea rămâne împuternicirea principală a Parlamentului. Procedura de adoptare a legilor este identică în ambele Camere ale Parlamentului şi este reglementată de Constituţie şi de regulamentele parlamentare. Procedura legislativă se desfăşoară în următoarele etape: iniţiativa legislativă, examinarea proiectelor de lege în comisii permanente, dezbaterea în plenul fiecărei Camerei, votarea, medierea şi promulgarea.


Iniţiativa legislativă aparţine Guvernului, deputaţilor, senatorilor, precum şi unui număr de cel puţin 250.000 de cetăţeni cu drept de vot. Cetăţenii care îşi manifestă dreptul la iniţiativă legislativă trebuie să provină din cel puţin un sfert din judeţele ţării, iar în fiecare dintre acestea sau în municipiul Bucureşti trebuie să fie înregistrate cel puţin 10.000 de semnături în sprijinul iniţiativei respective.


Proiectele de lege şi propunerile legislative (prezentate de deputaţi şi senatori) se supun dezbaterii Camerelor cu avizul Consiliului Legislativ, organism care are rolulul de a .....


Biroul Permanent, după primirea şi înregistrarea acestora, le distribuie parlamentarilor şi le trimite comisiilor permanente pentru examinare în fond şi pentru avizare. Deputaţii şi senatorii au dreptul să facă amendamente care se supun examinării comisiilor competente, care vor întocmi un raport privind conţinutul iniţiativei legislative respective. Raportul se difuzează tuturor membrilor Camerei. Proiectele de lege şi propunerile legislative examinate şi avizate de comisiile permanente se înscriu pe ordinea de zi a Camerei şi se supun aprobării acesteia.


În plenul fiecărei Camere, dezbaterea propriu-zisă a fiecărui articol al proiectului este precedată de o scurtă dezbatere generală asupra acestuia, în care iniţiatorul proiectului prezintă principiile directoare ale viitoarei legi şi motivele care au condus la promovarea iniţiativei legislative. Intervenţia iniţiatorului este urmată de prezentarea raportului comisiei permanente sesizate în fond, după care fiecare grup parlamentar îşi prezintă punctul de vedere asupra proiectului. În această fază a dezbaterii, nu sunt propuse şi nici adoptate amendamente.


După epuizarea dezbaterii generale, Camera trece la examinare pe articole a iniţiativei, cu modificările propuse în raportul comisiei permanente sesizate în fond. La încheierea examinării pe articole a iniţiativei legislative se trece la votarea finală a acesteia. Proiectele de lege organică se adoptă cu votul majorităţii membrilor fiecărei Camere, iar proiectele de lege ordinară, cu votul majorităţii membrilor prezenţi la şedinţă.


Constituţia prevede că legile, precum şi hotărârile şi moţiunile sunt adoptate în prezenţa majorităţii membrilor fiecărei Camere.


În cazul în care una dintre Camere adoptă proiectul de lege într-o redactare diferită de cea adoptată de cealaltă, preşedinţii celor două Camere iniţiază procedura de audiere pentru a se elimina textele aflate în divergenţă şi a se ajunge la o formă de redactare unică.


Legile adoptate de cele două Camere, cu texte identice, se trimit spre promulgare Preşedintelui României. Promulgarea se face în cel mult 20 de zile de la primirea legii de către şeful statului. Înainte de promulgare, Preşedintele României poate cere Parlamentului, o singură dată, reexaminarea legii. Dacă ambele Camere adoptă sau resping obiecţiile Preşedintelui României, acesta este obligat să procedeze la promulgarea legii în termen de 10 zile de la primirea legii adoptate după reexaminare.


De asemenea, Preşedintele României are dreptul să sesizeze Curtea Constituţională pentru a verifica constituţionalitatea unei legi pe care urmează să o promulge.


Legea promulgată, intră în vigoare la data publicării ei în Monitorul Oficial al României sau la data prevăzută în textul acesteia.

 

§ 5. Controlul parlamentar

 


Controlul parlamentar se exercită prin întrebări, interpelări, dreptul la informare al deputaţilor şi senatorilor, aprobarea unor acte ale Executivului, anchete, acordarea şi retragerea încerederii acordate Guvernului. Controlul parlamentar se exercită în mod autonom şi în forme identice în fiecare dintre cele două Camere legislative.


Prin întrebarea adresată de parlamentari Guvernului şi fiecăruia dintre membrii acestuia, se înţelege o simplă cerere formulată de deputaţi sau senatori la care cei vizaţi sunt obligaţi să răspundă, dacă un fapt este adevărat, dacă o informaţie este exactă, dacă Guvernul şi celelalte organe ale adminsitraţiei publice înţeleg să comunice actele şi informaţiile ce li s-au solicitat sau dacă au intenţia să ia o hotărâre într-o anumită problemă. Răspunsurile la întrebări nu pot duce la promovarea unei moţiuni.


Interpelările constau în cereri adresate în scris Guvernului de un grup parlamentar, de către deputaţi ori senatori, prin care se solicită explicaţii asupra politicii Guvernului în probleme importante ale activităţii sale interne sau externe. Interpelarea se dezvoltă de către interpelator, după care reprezentantul Guvernului răspunde la interpelare. Camera în care s-a depus interpelarea poate adopta o moţiune prin care să-şi exprime poziţia cu privire la problema care a făcut obiectul interpelării.


Informarea deputaţilor şi senatorilor reprezintă prima condiţie a exercitării controlului parlamentar. Informarea poate privi Parlamentul în întregul său, fiecare Cameră în parte, comisiile parlamentare sau deputaţii şi senatorii. Informarea Parlamentului poate fi făcută de Preşedintele României, sau de Primul-ministru prin proceduri consituţionale. În plus, comisiile parlamentare pot solicita, prin intermediul preşedinţilor acestora, informaţiile şi documentele de care deputaţii şi senatorii au nevoie în exercitarea controlului parlamentar.


Anchetele parlamentare sunt mijloace specializate de control parlamentar asupra puterii executive şi a administraţiei publice. Fiecare Cameră poate constitui comisii de anchetă. De asemenea, se pot constitui şi comisii de anchetă comune ale celor două Camere. Pe baza concluziilor comisiei de anchetă se poate determina o schimbare de atitudine în activitatea autorităţilor investigate, pot fi sesizate organele judiciare pentru efectuarea de cercetări penale sau se poate ajunge la promovarea unei moţiuni de cenzură.


Cu ocazia acordării votului de încredere Guvernului, Parlamentul exercită un control asupra conţinutului programului de guvernare propsu de candidatul desemnat de şeful statului pentru funcţia de Prim-ministru, precum şi asupra calităţilor profesionale ale persoanelor propuse ca membri ai Guvernului.


Retragerea încrederii acordate Guvernului se poate face prin aprobarea unei moţiuni de cenzură, care poate fi iniţiată de cel puţin o pătrime din numărul total al deputaţilor şi senatorilor. Moţiunea se prezintă în şedinţa comună a celor două Camere în cel mult cinci zile de la data depunerii . Dezbaterea moţiunii are loc după trei zile de la data când a fost prezentată. Pentru aprobarea moţiunii de cenzură este necesar votul majorităţii deputaţilor şi senatorilor. Aprobarea moţiunii are ca efect demiterea Guvernului şi declanşarea procedurii de învestitură a unui nou Guvern.

 

§ 6. Statutul deputaţilor şi senatorilor

 


Deputaţii sunt aleşi prin vot universal, egal, direct, secret şi liber exprimat, pentru un mandat de patru ani.


Mandatul membrilor Parlamentului este reprezentativ la nivel naţional. Constituţia prevede nulitatea mandatului imperativ, ceea ce înseamnă că deputaţii şi senatorii sunt independenţi şi nu pot fi revocaţi. Potrivit art. 66 din Constituţie, deputaţii şi senatorii se află în serviciul poporului.


Deputaţii şi senatorii intră în exerciţiul mandatului lor la data întrunirii legale a Parlamentului, sub condiţia validării. Calitatea de parlamentar încetează la data întrunirii legale a Camerelor nou alese sau în caz de demisie, de pierdere a drepturilor electorale, de incompatibilitate ori de deces.


Mandatul de deputat şi senator se bucură de o protecţie constituţională şi regulamentară. Rolul măsurilor de protecţie este de a garanta membrilor Parlamentului o deplină libertate de acţiune în exercitarea mandatului şi în acelaşi timp de a-i feri de ipoteticile ingerinţe, intimidări, ameninţări din partea autorităţilor puterii executive sau judecătoreşti ori a altor organisme guvernamentale sau neguvernamentale.


Protecţia specială a deputaţilor şi senatorilor se realizează prin regimul incompatibilităţilor, imunitatea parlamentară (inviolabilitatea şi lipsa răspunderii juridice pentru voturile şi opiniile politice exprimate în exercitarea mandatului) şi indemnizaţia lunară.


Prin regimul de incompatibilitate se evită ca parlamentarul să exercite concomitent cu mandatul său funcţii care presupun exercitarea unor prerogative specifice altor puteri. Constituţia prevede că nimeni nu poate fi în acelaşi timp deputat şi senator. Calitatea de deputat sau de senator este incompatibilă cu exercitarea oricărei funcţii publice de autoritate, cu excepţia celei de membru al Guvernului. Alte incompatibilităţi se pot stabili prin legi organice.


Mandatul de deputat şi de senator poate fi cumulat cu funcţii publice care nu presupun exerciţiul autorităţii de stat, cum, de pildă, este cea de cadru didactic, muzeograf, cercetător în diferite institute academice, ş.a. De asemenea, deputaţii şi senatorii pot exercita diferite funcţii private.


Parlamentarul care se află într-o stare de incompatibilitate va demisiona din funcţia incompatibilă cu mandatul său, în termen de 10 zile de la data apariţiei cazului de incompatibilitate. Totodată, deputatul sau senatorul trebuie să declare în scris Biroului Permanent al Camerei, al cărui membru este, orice activitate pe care va continua să o desfăşoare în viitor. Dacă, după expirarea termenului de 10 zile, deputatul sau senatorul continuă să se afle într-un caz de incompatibilitate, este considerat demisionat din calitatea de parlamentar. Demisia se publică în Monitorul Oficial. Locul vacant al acestuia va fi ocupat de către supleantul imediat următor pe lista partidului respectiv, dacă, până la validarea mandatului său, partidul pentru care a candidat confirmă în scris că este membru al acestuia.


Constituţia României reglementează regimul inviolabilităţii parlamentare a deputaţilor şi senatorilor sub denumirea de "imunitate parlamentară". Potrivit Constituţiei, deputatul sau senatorul nu poate fi reţinut, arestat, percheziţionat sau trimis în judecată penală sau contrvenţională, fără încuviinţarea Camerei din care face parte, după ascultarea sa. Competenţa de judecată aparţine Curţii Supreme de Justiţie.


Deputaţii se bucură de imunitate parlamentară de la data eliberării certificatului doveditor al alegerii sub condiţia validării.


În caz de infracţiune flagrantă, deputatul sau senatorul poate fi reţinut şi supus percheziţiei. În acest caz, ministrul justiţiei va informa neîntârziat pe preşedintele Camerei asupra reţinerii şi a percheziţiei. În situaţia în care Camera sesizată constată că nu există temei pentru reţinere, va dispune imediat revocarea acestei măsuri.


Cererea de reţinere, arestare, percheziţie sau privind posibilitatea trimiterii în judecată penală ori contravenţională se adresează preşedintelui Camerei de către ministrul justiţiei. Preşedintele Camerei aduce la cunoştinţa deputaţilor cererea în şedinţă publică, după care o trimite de îndată comisiei juridice, de disciplină şi imunităţi spre examinare, care va stabili dacă există motive temeinice pentru aprobarea cererii. Ministrul justiţiei este dator să prezinte comisiei toate documentele pe care aceasta le solicită pentru a le examina. Comisia întocmeşte un raport care va cuprinde concluziile la care a ajuns. Raportul astfel întocmit se supune dezbaterii şi aprobaării Camerei din care face parte cel în cauză. Camera Deputaţilor hotărăşte prin vot secret asupra cererii cu majoritatea de două treimi din numărul membrilor săi. Regulamentul Senatului prevede că ridicarea imunităţii parlamentare a senatorilor necesită votul a două treimi din numărul senatorilor prezenţi.


Deputaţii şi senatorii sunt obligaţi să respecte anumite norme de conduită parlamentară a căror încălcare atrage după sine aplicarea unor sancţiuni disciplinare (avertismentul, chemarea la ordine, retragerea cuvântului, îndepărtarea din sală pe durata şedinţei ş.a.). Senatul a adoptat un Cod al deontologiei parlamentare care cuprinde norme cu caracter disciplinar privind îndatoririle senatorilor. Codul prevede că exercitarea abuzivă a mandatului de senator, comportamentul injurios sau calomniator la adresa unui parlamentar sau a altui demnitar în şedinţele de plen, de comisii sau de birou în afara acestora, dar cu privire la exercitarea mandatului de senator, constituie abateri de la deontologia parlamentară şi se sancţionează ca atare.

 

 


Secţiunea a IV-a:

Preşedintele României

 

§ 1. Poziţia Preşedintelui României în ansamblul sistemului politic

 


Constituantul din 1991 s-a pronunţat în favoarea formei de guvernământ republicane şi a optat, în acelaşi timp, pentru republica semiprezidenţială. Caracterul semiprezidenţial al repubicii este rezultatul receptării în sistemul constituţional românesc, a modelului de alegere a şefului statului în sistemele prezidenţiale, precum şi a modalităţilor de răspundere politică a Guvernului faţă de puterea legislativă, caracteristice regimurilor politice parlamentare. Din împletirea unei trăsături esenţiale a regimului politic prezidenţial (alegerea directă a şefului statului) cu răspunderea politică a Guvernului faţă de puterea legislativă, caracteristice regimurilor politice parlamentare, a rezultat modelul republicii semiprezidenţiale.


Preşedintele României face parte din puterea executivă şi întruneşte, în această calitate, prerogativele esenţiale ale acestei puteri ce revin prin definiţie şefului statului. Ca model de organizare a puterii executive, Constituantul român a instituţionalizat modelul Executivului bicefal sau dualist. Potrivit acestui model, puterea executivă este repartizată echilibrat între şeful statului şi Guvern. Între atribuţiile acestei din urmă autorităţi publice şi cele ale instituţiei prezidenţială, există demarcaţii clare.


În sistemul constituţional românesc Preşedintele României şi Guvernul au legitimităţi diferite şi provin din voinţe politce diferite. Astfel, Preşedintele României beneficiază de o legitimitate populară - rezultat al alegerii sale direct de către corpul electoral -, iar Guvernul în ansamblul său este numit de şeful statului pe baza votului de învestitură acordat de Parlament.


Constituţia României conferă Preşedintelui, în calitatea de care acesta o are ca şef al statului, patru funcţii principale: funcţia de reprezentare (art. 80 alin. 1); este garantul independenţei naţionale, al unităţii şi al integrităţii teritoriale a ţării (art. 80 alin. 1); veghează la respectarea Constituţiei (art. 80 alin. 2); funcţia de mediere (art. 80 alin. 2).


Preşedintele României este organul de vârf al puterii executive şi în această calitate ocupă demnitatea de şef al statului. Ca şef al statului, Preşedintele reprezintă statul român şi este garantul independenţei naţionale, al unităţii şi al integrităţii teritoriale a ţării.


Pentru a-şi îndeplini rolul de garant al valorilor menţionate, preşedintele dispune de importante prerogative: prezidează Consiliul Suprem de Apărare a Ţării; este comandantul forţelor armate; poate declara cu aprobarea prealabilă a Parlamentului mobilizarea parţială sau generală a forţelor armate; instituie, potrivit legii, starea de asediu sau starea de urgenţă, ş.a. 


Preşedintele este, totodată, garantul unităţii ţării. Din această perspectivă, orice acţiune, indiferent de ce natură ar fi aceasta, prin care s-ar afecta caracterul unitar al statului român îndeptăţeşte pe Preşedintele României să acţioneze ca garant al unităţii statului.


Preşedintele este garantul integrităţii teritoriale a ţării. În această calitate, Preşedintele este comandant suprem al forţelor armate şi poate declara, în condiţiile stipulate în alin. 2 al art. 92, mobilizarea generală sau parţială a forţelor armate.


Alin. 2 al art. 80 din Constituţie, învesteşte pe Preşedintele României cu prerogativa de a veghea la respectarea Constituţiei şi la buna funcţionare a autorităţilor publice.


În virtutea acestor prerogative constituţionale, Preşedintele României poate sesiza Curtea Constituţională privind neconstituţionalitatea unei legi înaintate de a o promulga sau poate retrimite legea respectivă Parlamentului spre reexaminare. Preşedintele veghează, totodată, şi la buna funcţionare a autorităţilor publice centrale şi locale.


Alin. 2 al art. 80 din Constituţie precizează că pentru a veghea la respectarea Constituţiei şi la buna funcţionare a autorităţilor publice, Preşedintele exercită funcţia de mediere între puterile statului, precum şi între stat şi societate.

 

§ 2. Alegerea Preşedintelui României

 


Potrivit art. 81 alin. 1 din Constituţie, Preşedintele României se alege prin vot universal, egal, direct, secret şi liber exprimat. Sufragiul universal direct oferă şefului statului o legitimitate populară care îl face egal, din punct de vedere reprezentantiv, cu Parlamentul.


La alegerile prezidenţiale se pot prezenta candidaţi propuşi de partide şi formaţiuni politce sau candidaţi independenţi. Legea nr. 69/1992 prevede că partidele şi formaţiunile politce pot propune, fie separat, fie împreună, numai câte un singur candidat. Legea pentru alegerea Preşedintelui României cere ca fiecare candidatură să fie susţinută de cel puţin 100.000 alegători. Propunerile de candidaţi se depun la Biroul Electoral Central, cel mai târziu cu 30 de zile înainte de data alegerilor.


Legiuitorul constituant a consacrat pentru sistemul de alegere a Preşedintelui sufragiul cu două tururi de scrutin. Potrivit art. 81 alin. 3 din Consituţie, este declarat ales candidatul care a întrunit, în primul tur de scrutin, majoritatea de voturi ale alegătorilor înscrişi pe listele electorale. În cazul în care nici unul dintre candidaţi nu a întrunit această majoritate, se organizează al doilea tur de scrutin la care participă primii doi candidaţi care au obţinut în primul tur cel mai mare număr de voturi, valabil exprimate pe întreaga ţară. Confirmarea acestui număr se face de Curtea Constituţională prin aducerea la cunoştinţă publică a numelor celor doi candidaţi care vor participa la cel de-al doilea tur de scrutin şi a zilei votării.


Pentru a fi declarat ales în al doilea tur, oricare dintre candidaţi trebuie să obţină majoritatea relativă, fiind suficient, prin urmare, şi un singur vot în plus faţă de cele obţinute de celălalt.


Constituţia precizează că nici o persoană nu poate îndeplini funcţia de Preşedinte al României decât pentru cel mult două mandate, care pot fi şi succesive. Rezultatul alegerilor prezidenţiale este validat de Curtea Constituţională.


În termen de 24 de ore de la validarea rezultatului alegerilor pentru funcţia de Preşedinte al României de către Curtea Constituţională, cele două Camere sunt convocate de preşedinţii acestora pentru depunerea jurământului de către candidatul a cărei alegere a fost validată. Depunerea jurământului se consemnează într-o declaraţie a Parlamentului, prin care acesta ia act de începerea exercitării mandatului Preşedintelui României.


Potrivit uzanţei, Preşedintele a cărui alegere a fost validată de Curtea Constituţională păstrează această calitate până la depunerea jurământului în faţa Parlamentului de către Preşedintele nou ales. Presupunând că între data validării rezultatelor alegerilor prezidenţiale de către Curtea Constituţională şi depunerea jurământului în faţa forului legislativ de către candidatul care a întrunit cel mai mare număr de voturi, există un termen de o lună, în acest răstimp persoana în cauză nu va putea exercita nici o prerogativă prezidenţială.

 

 

 

 

§ 3. Durata mandatului prezidenţial

 


Potrivit art. 83 alin. 1 şi a art. 82 alin. 2 din Constituţie, mandatul Preşedintelui României este de 4 ani şi se exercită de la data depunerii jurământului Preşedintelui nou ales, în faţa celor două Camere, întrunite în şedinţă comună. Până la această dată, continuă să-şi exercite atribuţiile Preşedintele în exerciţiu.


Mandatul prezidenţial încetează înainte de termen în caz de demisie, demitere din funcţie, de imposibilitate definitivă a exercitării atribuţiilor şi în caz de deces. În toate aceste situaţii intervine vacanţa funcţiei. Competenţa de a constata existenţa situaţiilor ce duc la vacanţa funcţiei prezidenţiale revine, potrivit Constituţiei, Curţii Constituţionale, care va comunica cele constatate Parlamentului şi Guvernului, în vederea organizării alegerilor pentru un nou Preşedinte. Până la depunerea jurământului de către Preşedintele ales, interimatul funcţiei prezidenţiale se asigură, în ordine, de preşedintele Senatului sau de preşedintele Camerei Deputaţilor. Interimatul se asigură şi dacă Preşedintele este suspendat din funcţie sau dacă se află în imposibilitatea temporară de a-şi exercita atribuţiile. Pe durata interimatului, Preşedintele interimar nu poate adresa Parlamentului mesaje cu privire la principalele probleme politice ale naţiunii, nu poate dizolva forul legislativ şi nu poate cere poporului să-şi exprime prin referendum voinţa cu privire la probleme de interes naţional.

 

 

 

 

 

§ 4. Incompatibilitatea funcţiei prezidenţiale cu orice altă funcţie 

publică şi privată

 


Importanţa funcţiei prezidenţiale impune ca Preşedintele să i se consacre întru totul, fără a mai fi legat de o altă funcţie publică sau privată. Nu este vorba de prevenirea unui conflict de interese între funcţia de Preşedinte şi o anumită funcţie publică sau privată, ci de faptul că Preşedintele României fiind arbitru între puterile statului, precum şi între stat şi societate, trebuie să fie imparţial şi independent. În felul acesta, Preşedintele va putea adopta o poziţie pe deplin obiectivă faţă de toate părţile aflate în conflict.

 

§ 5. Regimul imunităţilor prezidenţiale

 


Constituţia României consacră şi un regim de protecţie de tip parlamentar a Preşedintelui. Astfel, acesta se bucură de imunitate şi de neresponsabilitate juridică pentru opiniile politice exprimate în timpul şi în legătură cu exercitarea mandatului său.

 

§ 6. Răspunderea politică a Preşedintelui României

 


Potrivit Constituţiei, în cazul săvârşirii unor fapte grave prin care încalcă prevederile Constituţiei, şeful statului poate fi suspendat din funcţie de Camera Deputaţilor şi de Senat, în şedinţă comună, cu votul majorităţii deputaţilor şi senatorilor, după consultarea Curţii Constituţionale.


Răspunderea politică a Preşedintelui României cuprinde, practic, două faze distincte: răspunderea politică propriu-zisă, pe care şeful statului şi-o asumă faţă de Camera Deputaţilor şi Senat şi o răspundere faţă de popor concretizată în referendumul organizat pentru eventuala demitere a Preşedintelui. Cele două faze, deşi distincte, se supun una pe alta, fiind cumulative.


Propunerea de suspendare din funcţia de Preşedinte poate fi iniţiată de cel puţin o treime din numărul deputaţilor şi senatorilor şi se aduce, neîntârziat, la cunoştinţa preşedintelui. Regulamentul şedinţelor comune ale Camerei Deputaţilor şi Senatului prevede că propunerea de suspendare se depune concomitent la Birourile permanente ale Camerelor Parlamentului. Constituţia recunoaşte dreptul şefului statului de a da Parlamentului explicaţii cu privire la faptele ce i se impută. Aceste explicaţii pot fi verbale sau scrise. De asemenea, explicaţiile pot fi prezentate personal de Preşedinte sau transmise de acesta celor două Camere legislative.


La dezbateri este invitat şi Preşedintele României, căruia i se dă cuvântul, la cererea sa, pentru a oferi explicaţii asupra faptelor ce i se impută. Hotărârea de suspendare se adoptă cu votul majorităţii deputaţilor şi senatorilor. Dacă propunerea de suspendare din funcţie a fost aprobată, hotărârea se transmite şi Guvernului în vederea iniţierii propiectului de lege privind organizarea şi desfăşurarea referendumului pentru demiterea Preşedintelui. Dacă în urma referendumului organizat, în temeiul art. 95 alin. 3 din Constituţie, Preşedintele este demis, se instituie vacanţa funcţiei, urmând ca în termen de trei luni de la instituire, Guvernul să organizeze alegeri pentru un nou Preşedinte.

 

 

 

 

§ 7. Răspunderea penală a Preşedintelui României

 


Potrivit Constituţiei, Camera Deputaţilor şi Senatul, în şedinţă comună, pot hotărî punerea sub acuzare a Preşedintelui României pentru înaltă trădare. Procedura de punere sub acuzare a Preşedintelui României se declanşează pe baza unei cereri semnate de cel puţin o treime din numărul deputaţilor şi senatorilor care trebuie să cuprindă descrierea faptelor care îi sunt imputate şi încadrarea lor juridică. Nici Constituţia, nici un alt act normativ nu defineşte însă conţinutul faptei de "înaltă trădare". După primirea cererii de către Birourile Permanente ale celor două Camere, acestea vor informa de îndată pe Preşedinte asupra cererii punerii sale sub acuzare.


Cererea se dezbate în şedinţa comună a celor două Camere pe baza raportului prezentat de o comisie de anchetă constituită special în acest scop. Propunerea comisiei se supune votului secret, prin bile. Hotărârea de punere sub acuzare a şefului statului se adoptă cu votul a cel puţin două treimi din numărul deputaţilor şi senatorilor. Competenţa de judecată aparţine Curţii Supreme de Justiţie. Dacă se hotărăşte punerea sub acuzare a Preşedintelui României, Parlamentul, sub semnătura preşedinţilor celor două Camere, solicită de îndată procurorului general să sesizeze, potrivit legii, Curtea Supremă de Justiţie. În tot cursul procedurii de punere sub acuzare, Preşedintele României este în drept să se apere.


Pe data rămânerii definitive a hotărârii de condamnare pronunţată de Curtea Supremă de Justiţie, Preşedintele este demis de drept şi urmează să se declanşeze procedura de instituire a vacanţei prezidenţiale. Dacă Curtea Supremă de Justiţie constată nevinovăţia Preşedintelui României, acesta îşi reia prerogativele preşedinţiale.

 

§ 8. Atribuţiile Preşedintelui României

 


Preşedintele României desemnează un candidat pentru funcţia de Prim-ministru şi numeşte Guvernul pe baza votului de încredere acordat de Parlament; revocă şi numeşte la propunerea Primului-ministru pe unii membri ai Guvernului; dizolvă Parlamentul, după consultarea preşedinţilor celor două Camere şi a liderilor grupurilor parlamentare; în cazul în care forul legislativ nu a acordat votul de încredere pentru formarea Guvernului în termen de 60 de zile de la prima solicitare şi numai după respingerea a cel puţin două solicitări de învestitură, iniţiază procedura de revizuire a Constituţiei, la propunerea Guvernului. Totodată, Preşedintele declară cu aprobarea prealabilă a Parlamentului, mobilizarea parţială sau generală a forţelor armate. În cazuri excepţionale, hotărârea Preşedintelui de mobilizare se pune în aplicare imediat, fiind supusă ulterior aprobării Parlamentului, în cel mult 5 zile de la adoptare. Preşedintele instituie starea de asediu sau starea de urgenţă. Instituirea stării de asediu sau a stării de urgenţă, în întreaga ţară ori în unele localităţi, se instituie cu încuviinţarea Parlamentului. Preşedintele României poate cere poporului, după consultarea Parlamentului, să-şi exprime, prin referendum, voinţa cu privire la probleme de interes naţional. În domeniul relaţiilor internaţionale, Preşedintele încheie tratate internaţionale în numele României, negociate de Guvern, şi le supune spre ratificare Parlamentului. De asemenea, la propunerea Guvernulu, Preşedintele României acreditează şi recheamă reprezentanţii diplomaţici români şi aprobă înfiinaţrea, desfiinţarea sau schimbarea rangului misiunilor diplomatice.


Constituţia conferă Preşedintelui prerogativa de a cere convocarea în sesiune extraordinară a Camerei Deputaţilor şi Senatului şi de a adresa Parlamentului mesaje cu privire la principalele probleme politice ale naţiunii. Totodată, Preşedintelui României îi revine atribuţia de a promulga legile. De asemenea, Preşedintele conferă decoraţii şi titluri de onoare şi acordă gradele de mareşal, de general şi de amiral. Preşedintelui îi revine şi atribuţia de a acorda graţierea individuală.


În exercitarea atribuţiilor sale, Preşedintele României emite decrete care pot avea caracter normativ sau individual.


Unele decrete emise de Preşedintele României trebuie contrasemnate de Primul-ministru, care angajează astfel răspunderea Guvernului peentru conţinutul şi efectele acestora.

 

§ 9. Vacanţa funcţiei de Preşedinte al României

 


Mandatul Preşedintelui României încetează înainte de termen în caz de demisie, de demitere din funcţie, de imposibilitate definitivă a exercitării atribuţiilor sau de deces. În toate aceste situaţii se instiuie vacanţa funcţiei de Preşedinte al României, Guvernul fiind dator ca în termen de trei luni de la data la care a intervenit vacanţa să organizeze alegeri pentru desemnarea unui nou Preşedinte. Pe durata vacanţei, interimatul funcţiei de Preşedinte se asigură, în ordine, de preşedintele Senatului sau de preşedintele Camerei Deputaţilor.

 

 

 

 

Secţiunea a V-a:

Organizarea şi rolul Guvernului României

 


Guvernul este organul central al puterii executive care exercită, în conformitate cu Consituţia şi legile, administraţia publică pe întreg teritoriul ţării. Potrivit programului său de guvernare acceptat de Parlament, Guvernul asigură realizarea politicii interne şi externe a ţării şi exercită conducerea generală a administraţiei publice.


Guvernul este alcătuit din Prim-ministru, miniştri şi alţi membri stabiliţi prin lege organică. Procedura de alcătuire a Guvernului este stabilită în Constituţia ţării. Astfel, Preşedintele României desemnează un candidat pentru funcţia de Prim-ministru în urma consultării partidului care are majoritatea absolută în Parlament. Dacă nici un partid reprezentat în Parlament nu deţine o asemenea majoritate, Preşedintele României consultă toate partidele parlamentare.


Candidatul desemnat pentru funcţia de Prim-ministru cere, în termen de 10 zile de la desemnare, votul de încredere al Parlamentului asupra programului de guvernare şi a listei cuprinzând numele persoanelor nominalizate în funcţia de membru al Guvernului. Programul de guvernare şi lista Guvernului se dezbat de cele două Camere legislative reunite în şedinţă comună. Constituţia prevede că Parlamentul acordă încredere Guvernului cu votul majorităţii deputaţilor şi senatorilor.


Primul-ministru, miniştrii şi ceilalţi membri ai Guvernului depun jurământul de credinţă individual, în faţa Preşedintelui Republicii.


Funcţia de membru al Guvernului este incompatibilă cu exercitarea altei funcţii publice de autoritate, cu excepţia celei de deputat sau de senator. De asemenea, calitatea de membru al Guvernului este incompatibilă cu exercitarea unei funcţii de reprezentare profesională salariată în cadrul organizaţiilor cu scop comercial. Prin lege organică se pot stabili şi alte incompatibilităţi. Funcţia de membru al Guvernului încetează în urma demisiei, a revocării, a pierderii drepturilor electorale, a stării de incompatibilitate, a decesului.


Organizarea, inclusiv structura Guvernului, se stabilesc prin lege organică. Constituţia nu prevede numărul membrilor, implicit numărul miniştrilor.


Primul-ministru conduce Guvernul şi coordonează activitatea membrilor acestuia. Tot Primul-ministru reprezintă Guvernul în relaţiile cu Parlamentul, Preşedintele României, Curtea Supremă de Justiţie, Procurorul General, Curtea Constituţională, cu partidele şi formaţiunile politice, precum şi în relaţiile internaţionale.


În îndeplinirea atribuţiilor sale constituţionale şi legale, Guvernul adoptă hotărâri şi ordonanţe. Hotărârile se emit exclusiv pentru punerea în aplicare a legilor votate de Parlament. Ordonanţele se emit în temeiul unei legi speciale de abilitare. În legea de abilitare se precizează perioada în care Guvernul este autorizat să adopte norme cu putere de lege şi domeniile respective. Legea poate stabili că ordonanţele emise se supun aprobării forului legislativ. Hotărârile şi ordonanţele adoptate de Guvern se semnează de Primul-ministru, se contrasemnează de miniştrii cărora le revine obligaţia să le pună în executare şi se publică în culegerea oficială de legislaţie ("Monitorul Oficial al României").


Pentru întreaga sa activitate, Guvernul răspunde politic numai în faţa Parlamentului. Preşedintele României nu poate demite Guvernul. În afara răspunderii Guvernului, care este o răspundere solidară pentru întreaga activitate şi pentru actele acestuia, orice membru al Guvernului poate fi urmărit penal la cererea Camerei Deputaţilor, a Senatului sau a Preşedintelui României, pentru faptele săvârşite în exerciţiul funcţiei lor. Dacă s-a cerut urmăririea penală, Preşedintele României poate dispune suspendarea acestora din funcţie. Cazurile de răspundere şi pedepsele aplicabile membrilor Guvernului se reglementează printr-o lege privind responsabilitatea ministerială.


Membrii Guvernului răspund penal, potrivit dreptului comun, dacă săvârşesc o infracţiune prevăzută în Codul penal sau în legi speciale. Şi răspunderea civilă a membrilor Guvernului se asumă potrivit dreptului comun.


Retragerea încrederii acordate Guvernului este posibilă prin adoptarea unei moţiuni de cenzură, cu votul majorităţii deputaţilor şi senatorilor. Moţiunea de cenzură poate fi iniţiată de cel puţin o pătrime din numărul total al deputaţilor şi senatorilor şi se comunică Guvernului la data depunerii. În cazul în care moţiunea de cenzură este adoptată - ceea ce echivalează cu retragerea de către Parlament a încrederii acordate Guvernului - acesta este demis pe aceeaşi dată. În schimb, dacă moţiunea de cenzură a fost respinsă, mandatul Guvernului continuă, întrucât se bucură mai departe de sprijin parlamentar. Pentru a se împiedica obstrucţionarea neproductivă şi repetată a Guvernului, Constituţia prevede că deputaţii şi senatorii care au semnat moţiunea de cenzură nu mai pot iniţia în aceeaşi sesiune o nouă moţiune de cenzură, cu excepţia cazului în care Guvernul îşi angajează răspunderea din proprie iniţiativă.


Constituţia prevede şi posibilitatea ca Guvernul să-şi angajeze răspunderea, din proprie iniţiativă în faţa Camerei Deptuaţilor şi a Senatului în şedinţă comună, asupra unui program, a unei declaraţii de politică generală sau a unui proiect de lege. Prin acest demers, Guvernul urmăreşte să verifice în mod concret pe ce sprijin poate conta în Parlament şi, eventual, să convingă Camera Deputaţilor şi Senatul că programul său de guvernare este încă valabil, şi că echipa guvernamentală are, încă, capacitatea de a-l înfăptui.


În cadrul acestei proceduri, Guvernul este demis dacă o moţiune de cenzură, depusă în termen de 3 zile de la prezentarea programului, a declaraţiei de politică generală sau a proiectului de lege este votată de majoritatea deputaţilor şi senatorilor. În cazul în care moţiunea de cenzură nu este adoptată, programul şi declaraţia de politică generală sunt integrate în strategia de guvernare iar proiectul de lege se consideră adoptat urmând a fi promulgat.

 

 


Secţunea a VI-a:

Administraţia publică locală

 


România constituie un stat unitar, al cărui teritoriu este împărţit în unităţi administrativ-teritoriale, în funcţie de factori geografici şi economici. Unităţile administrativ-teritoriale sunt comunele, oraşele şi judeţele. Delimitarea acestora se stabileşte prin lege. Unele oraşe pot fi declarate municipii, în condiţiile prevăzute de lege. Administraţia publică în unităţile adminsitrativ-teritoriale se întemeiază pe principiile autonomiei locale, descentralizării serviciilor publice, eligibilităţii autorităţilor adminstraţiei publice locale de interes deosebit.


În România, autonomia locală are caracter adminstrativ şi se exercită numai în cadrul legal prescris de Constituţie şi legi speciale. România, fiind un stat naţional şi unitar, se înţelege că autonomia se acordă autorităţilor publice reprezentative la nivel local pe criterii teritoriale. Autonomia locală priveşte organizarea şi funcţionarea administraţiei publice locale şi reprezintă dreptul şi capacitatea efectivă ale autorităţilor administraţiei publice locale de a rezolva şi de a gestiona, în nume propriu şi sub responsabilitatea lor, o parte importantă a treburilor de interes public local, ce privesc colectivităţile locale pe care le reprezintă.


Potrivit legii, comunele, oraşele şi judeţele sunt persoane juridice şi, în această calitate, au deplină capacitate, posedă un patrimoniu şi au drept de iniţiativă în toate domeniile ce privesc administrarea intereselor publice locale, exercitând, în condiţiile legii, autoritatea, în limitele administrativ-teritoriale respective. Din patrimoniul unităţilor administrativ-teritoriale pot face parte atât bunuri din domeniul public, cât şi bunuri din domeniul privat de interes local.


Autorităţile administraţiei publice, prin care se realizează autonomia locală în comune şi oraşe, sunt consiliile locale ca autorităţi deliberative şi primarii ca autorităţi executive. La nivelul fiecărui judeţ, se alege un consiliu judeţean, ca autoritate a administraţiei publice, având rolul de a coordona activitatea consiliilor locale, în vederea realizării serviciilor publice de interes judeţean. Din rândul membrilor săi, consiliul judeţean îşi alege un preşedinte şi vicepreşedinţi, precum şi delegaţia permanentă.


În fiecare judeţ, ca şi în municipiul Bucureşti, Guvernul numeşte un prefect, ca reprezentant al său la nivel local. Prefectul are rolul de a conduce serviciile publice descentralizate ale ministerelor şi ale celorlalte organe centrale ale administraţiei publice, organizate în unităţi administrativ-teritoriale. 


Între prefect şi autorităţile administraţiei publice alese sunt raporturi de colaborare. Prefectul are dreptul de a ataca în faţa instanţei de contencios administrativ actele consiliilor locale şi ale primarilor, în cazul în care consideră că acestea sunt ilegale. Actul atacat este suspendat de drept. În cazul în care instanţa de contencios adminstrativ stabileşte că actul respectiv a fost atacat în mod abuziv sau cu rea-credinţă, prefectul răspunde conform legii, la cererea autorităţii publice care a emis actul în cauză.


În scopul asigurării autonomiei locale, autorităţile administraţiei publice elaborează şi aprobă bugetele de venituri şi cheltuieli şi au dreptul de a institu şi percepe impozite şi taxe locale, în condiţiile prevăzute de lege. Pentru a se imprima un caracter cât mai democratic conducerii la nivel local, Legea administraţiei publice locale stabileşte că problemele de interes deosebit din unităţile administrativ-teritoriale se pot supune aprobării locuitorilor prin referndum local.


Consiliile locale ale comunelor şi oraşelor sunt compuse din consilieri, aleşi prin vot universal pentru un mandat de 4 ani. Consiliul local are iniţiativă şi hotărăşte, cu respectarea legii, în problemele de interes local, cu excepţia celor încredinţate competenţei altor autorităţi publice.


În comune, oraşe şi municipii se alege, prin vot universal, un primar. Durata mandatului primarilor este tot de 4 ani. Primarii comunelor şi oraşelor, inclusiv primarul general al Capitalei, sunt şefii administraţiei publice locale şi răspund în faţa Consiliului de buna funcţionare a acesteia. Primarii reprezintă comuna sau oraşul în relaţiile cu persoane fizice sau juridice din ţară şi din străinătate, precum şi în justiţie.


La nivelul judeţelor, se alege, pentru un mandat de patru ani, consiliul judeţean, compus din consilieri. Consiliul judeţean este autoritatea administraţiei publice judeţele pentru coordonarea activităţii consiliilor comunale şi orăşeneşti, în vederea realizării serviciilor publice de interes judeţean. Consiliul adoptă bugetul propriu al judeţului şi administrează domeniul public şi privat al acestuia. De asemenea, consiliul are competenţa de a stabili impozite şi taxe la nivel judeţean.


În patrimoniul unităţilor administrativ-teritoriale intră bunurile mobile şi imobile care aparţin domeniului public de interes local, domeniului privat al acestuia, precum şi drepturile şi obligaţiile cu caracter patrimonial. Bunurile care fac parte din domeniul public sunt inalienabile, imprescriptibile şi insesizabile.


Consiliile locale şi cele judeţene asigură veniturile comunelor, oraşelor şi ale judeţelor, prin stabilirea de impozite şi taxe, precum şi din alte surse prevăzute de lege.

 


Secţiunea a VII-a: 

Sistemul naţional de apărare a ţării

 


Constituţia din 1991 a pus bazele unei concepţii noi privind rolul şi funcţiile armatei, potrivit căreia aceasta se subordonează exclusiv voinţei poporului pentru garantarea suveranităţii, a independenţei şi a unităţii statului, a integrităţii teritoriale a ţării şi a democraţiei constituţionale. Structura sistemului naţional de apărare, organizarea armatei, pregătirea populaţiei, a economiei şi a teritoriului pentru apărare, se stabilesc prin lege.


Conducerea sistemului naţional de apărare este un atribut exclusiv şi inalienabil al autorităţilor constituţionale şi se realizează de Parlament, Preşedintele României, Consiliul Suprem de Apărare a Ţării, Guvernul României, Ministerul Apărării Naţionale şi autorităţile administraţiei publice cărora prin legi li s-au conferit atribuţii în domeniul apărării naţionale.


Pentru conducerea acţiunilor militare la nivel strategic se înfiinţează pe timp de război, Marele Cartier General subordonat direct Consiliului Suprem de Apărare a Ţării. Şeful Marelui Cartier General este numit în funcţie de Preşedintele României, la propunerea ministrului apărării naţionale. Organizarea de activităţi militare sau paramilitare în afara unei autorităţi statale este interzisă prin Constituţie.


Armata este componenta de bază a forţelor armate, a cărei misiune constă în asigurarea, pe timp de pace şi de război, integrarea într-o concepţie unitară şi potrivit doctrinei militare a statului român, a activităţilor tuturor forţelor participante la acţiunile de apărare a ţării.


Armata română are în organizare organele centrale ale Ministerului Apărării Naţionale, categoriile de forţe ale armatei, adică trupele de uscat, aviaţia şi apărarea antiaeriană, marina militară şi organele militare teritoriale care au în compunere comandamente militare teritoriale şi centre militare.


Ordinea publică în România se asigură potrivit Constituţiei şi legilor ţării. Constituţia prevede că atât poliţia cât şi serviciile de informaţii ale statului sunt subordonate exclusiv voinţei poporului de garantare a suveranităţii, a independenţei şi a unităţii statului, a integrităţii teritoriale a ţării şi democraţiei constituţionale.


De fapt, atât armata, cât şi poliţia şi celelalte componente ale forţelor armate se află sub controlul civil şi nu pot fi puse în slujba unei persoane sau a unei autorităţi care ar acţiona împotriva poporului. Bugetul de stat, care cuprinde şi fondurile pentru apărare, este votat de Parlament. În acest fel forul reprezentativ suprem al poporului exercită un control indirect asupra modului în care se utilizează fondurile respective. De asemenea, comisiile permanete ale Camerei Deputaţilor şi Senatului pot întreprinde, cu încuviinţarea Camerei respective anchete în domeniul lor de activitate. Pentru supravegherea şi controlul parlamentar asupra Serviciului Român de Informaţii, cele două Camere legislative şi-au constituit o comisie comună care funcţionează în permanenţă.


Curţile de apel îşi exercită competenţa într-o circumscripţie cuprinzând mai multe tribunale. Curţile de Apel judecă în primă instanţă, ca instanţe de apel (judecă apelurile declarate împotriva hotărârilor pronunţate de tribunale în primă instanţă) şi ca instanţe de recurs (judecă recursurile declarate împotriva hotărârilor pronunţate de tribunale în apel).


Tot în cadrul puterii judecătoreşti funcţionează şi Ministerul Public, care îşi exercită atribuţiile prin procurorii constituiţi în Parchete pe lângă fiecare instanţă judecătorească sub autoritatea ministrului justiţiei. Activitatea Ministerului Public este organizată potrivit principiilor legalităţii, imparţialităţii şi al controlului ierarhic. În activitatea judiciară, Ministerul Public reprezintă interesele generale ale societăţii şi apără ordinea de drept, precum şi drepturile şi libertăţile cetăţenilor. Ministerul Public este independent în relaţiile cu celalalte autorităţi publice şi îşi exercită atribuţiile numai în temeiul legii şi pentru asigurarea respectării acesteia.


Un organism implicat în organizarea şi asigurarea unui climat de disciplină în cadrul instanţelor este Consiliul Superior al Magistraturii. Acest organism are atribuţia de a propune Preşedintelui României numirea în funcţie a judecătorilor şi a procurorilor, cu excepţia celor stagiari. De asemenea, Consiliul Superior al Magistraturii îndeplineşte rolul de consiliu de disciplină al judecătorilor, caz în care lucrările sale sunt prezidate de preşedintele Curţii Supreme de Justiţie. Membrii Consiliului Superior al Magistraturii sunt aleşi pentru un mandat de patru ani de cele două Camere legislative reunite în şedinţa comună.


Pentru soluţionarea litigiilor apărute la anumite domenii ale vieţii sociale se asigură o jurisdicţie specializată. Astfel, Legea privind organizarea şi funcţionarea Curţii de Conturi prevede că această autoritate publică este organul de control financiar şi de jurisdicţie în domeniul financiar.


Jurisdicţia financiară este atribuită, potrivit Constituţiei şi Legii nr. 94/1992, Curţii de Conturi. Curtea de Conturi exercită şi atribuţii jurisdicţionale. În cadrul Curţii sunt constituite Colegiul jurisdicţional ca instanţă de fond, compus din judecători financiari, şi Secţia jurisdicţională care funcţionează ca instanţă de fond şi de recurs şi este compusă din 9 consilieri de conturi.


Jurisdicţia de drept comun aparţine şi se înfăptuieşte de instanţele judecătoreşti obişnuite: judecătoriile, tribunalele, curţile de apel, Curtea Supremă de Justiţie şi, în condiţiile prevăzute de lege, instanţele militare.


Acest tip de jurisdicţie se înfăptuieşte în materia penală, civilă, administrativă, etc.


În funcţie de calitatea persoanei, împotriva căreia s-a deschis acţiune judiciară, distingem o jurisdicţie specială. Astfel, în cazul în care Camera Deputaţilor şi Senatul hotărăsc, potrivit art. 84 alin. 3 din Constituţie, punerea sub acuzare a Preşedintelui României, competenţa de judecată aparţine Curţii Supreme de Justiţie, în condiţiile legii. De asemenea, potrivit art. 108 alin. 3 din Constituţie, cazurile de răspundere (penală) şi pedepsele aplicabile membrilor Guvernului urmează a fi reglementate printr-o lege privind responsabilitatea ministerială.


Un caz de jurisdicţie specială (în sensul de competenţă atribuită unei autorităţi judecătoreşti de a judeca anumite persoane în considerarea lor de demnitari, pentru fapte cuprinse în jurisdicţia altor instanţe) este prevăzut şi de art. 43 alin. 2 din Legea nr. 47/1994. Astfel, competenţa de judecată, pentru infracţiunile săvârşite de judecătorii Curţii Constituţionale, aparţine - prin derogare de la competenţa materială a tribunalelor sau judecătoriilor - Curţii Supreme de Justiţie, secţia penală.

 

Secţiunea a VIII-a:

Principiile generale de înfăptuire a activităţii jurisdicţionale

 


Orice activitate jurisdicţională se întemeiază pe anumite principii fundamentale menite să asigure caracterul unitar şi coerenţa actului de justiţie, şi mai ales realizarea drepturilor şi intereselor legitime ale celor implicaţi în actul de justiţie. În afară de aceste principii de maximă generalitate şi de importanţa fundamentală pentru statul de drept, activitatea jurisdicţională se bazează şi pe anumite principii şi norme procedurale enunţate în Codurile de procedură penală şi civilă, precum şi în alte acte normative speciale.


Principiile generale ale activităţii de înfăptuire a justiţiei în România îşi au suportul legal, în primul rând, în dispoziţiile constituţionale, fiind concretizate sau precizate - în detalii de aplicare - în diferite alte acte normative. Sunt considerate principii generale ale activităţii jurisdicţionale:

 

a. rolul exclusiv al statului în înfăptuirea legalităţii; 

b. principiul legalităţii; 

c. înfăptuirea justiţiei în numele legii; 

d. dreptul la apărare; 

e. prezumţia de vinovăţie; 

f. egalitatea cetăţenilor în faţa instanţelor judecătoreşti; 

g. realizarea justiţiei exclusiv dprin autorităţile prevăzute în Constituţie şi în legi speciale; 

h. interzicerea înfiinţării de instanţe extraordinare; 

i. independenţa, inamovibilitatea magistraţilor şi supunerea acestora numai legii; 

j. garantarea exercitării căilor de atac în condiţiile legii; 

k) accesul la justiţie.

 

 


Secţiunea a IX-a: 

Organizarea şi rolul Curţii Constituţionale

 


Adunarea Constituantă aleasă în mai 1990 a trebuit să opetze între controlul jurisdicţional al constituţionalităţii legilor şi controlul politic al acestora, fiecare dintre ele având avantajele şi dezavantajele sale. În final, Legiuitorul Constituant a optat pentru un tip de control al constituţionalităţii legilor exercitat de o autoritate publică politico-jurisdicţională, independendentă, special instituită pentru acest scop. Această autoritate publică este Curtea Constituţională, care, ca şi alte autorităţi, cum ar fi Curtea de Conturi, Curtea Supremă de Justiţie ş.a. are un statut constituţional, întrucât principiile sale de organizare şi funcţionare sunt stabilite de Constituţie.


Curtea Constituţională nu face parte din sistemul celor trei puteri în stat, fiind independentă faţă de acestea.


Curtea Constituţională este unica autoritate de jurisdicţie constituţională în România. Nici o altă autoritate publică nu se poate pronunţa - cu valoare de decizie obligatorie sau executorie - în ceea ce priveşte constituţionalitatea legilor.


Curtea Constituţională se compune din 9 judecători numiţi pentru un mandat de 9 ani, care nu poate fi prelungit sau înnoit. Trei judecători sunt numiţi de Camera Deputaţilor, trei de Senat şi trei de Preşedintele României. O treime din numărul judecătorilor se înnoieşte din trei în trei ani. Candidaţii la funcţia de judecător al Curţii trebuie să îndeplinească următoarele condiţii: a) să aibă pregătire juridică superioară; b) să aibă o înaltă competenţă profesională şi o vechime de cel puţin 18 ani în activitatea juridică sau în învăţământul juridic superior.


Curtea Constituţională se pronunţă asupra constituţionalităţii legilor, înainte de promulgarea acestora, la sesizarea Preşedintelui României, a unuia dintre preşedinţii celor două Camere, a Guvernului, a Curţii Supreme de Justiţie, a unui număr de cel puţin 50 de deputaţi sau de cel puţin 25 de senatori. De asemenea, Curtea Constituţională se pronunţă asupra constituţionalităţii Regulamentelor Parlamentului, la sesizarea unuia dintre preşedinţii celor două Camere, a unui grup parlamentar sau a unui număr de cel puţin 50 de deputaţi sau de cel puţin 25 de senatori.


În cadrul atribuţiilor sale, Curtea Constituţională hotărăşte şi asupra excepţiilor ridicate în faţa instanţelor judecătoreşti privind neconstituţionalitate legilor şi a ordonanţelor. Dacă în cursul judecăţii instanţa, din oficiu, sau una dintre părţi invocă neconstituţionalitatea unei prevederi dintr-o lege sau ordonanţă, de care depinde judecarea cauzei, excepţia ridicată se trimite Curţii Constituţionale, spre a se pronunţa asupra constituţionalităţii acelei prevederi.


Alte atribuţii ale Curţii Constituţionale privesc respectarea procedurii pentru alegerea Preşedintelui României şi confirmarea rezultatelor sufragiului în condiţiile prevăzute de legea pentru alegerea Preşedintelui României de Biroul Electoral Central, constatarea împrejurărilor care justifică interimatul în exercitarea funcţiei de Preşedinte al României; respectara procedurii pentru organizarea şi desfăşurarea referendumului.


În cadrul competenţelor sale, Curtea Constituţională decide şi asupra contestaţiilor care au ca obiect constituţionalitatea unui partid politic. Contestaţia privind constituţionalitatea unui partid politic poate fi formulată de preşedintele uneia dintre Camerele Parlamentului sau de Guvern. Preşedintele Camerei poate formula contestaţia numai pe baza unei hotărâri adoptate de Camera respectivă cu votul majorităţii membrilor săi. Contestaţia trebuie motivată şi va fi însoţită de dovezile pe care se întemeiază.


Totodată, Curtea Constituţională dă aviz consultativ pentru propunerea de suspendare din funcţie a Preşedintelui României şi constată existenţa împrejurărilor care justifică interimatul în exercitarea funcţiei de Preşedintele al României, comunicând cele constatate Parlamentului şi Guvernului. Vacanţa funcţiei de Preşedinte al României se constată la cererea preşedintelui uneia dintre Camerele Parlamentului sau a Preşedintelui interimar care exercită atribuţiile Preşedintelui României în perioada cât acesta este suspendat din funcţie.


În afară de atribuţiile menţionate, Curtea Constituţională este competentă în materie de revizuire a Constituţiei, verificând îndeplinirea condiţiilor pentru exercitarea iniţiativei legislative cetăţeneşti.

 

 

 

 

 

 


Secţiunea a X-a: 

Sistemul de drept


Sistemul de drept al României are la bază Constituţia adoptată în anul 1991. Evident, o importantă parte a legislaţiei a fost adoptată anterior intrării în vigoare a actualei Constituţii. După revoluţia din 1989, au fost abrogate numeroase legi şi alte acte normative aflate în dezacord cu noile principii de organizare şi funcţionare a statului român, ale economiei de piaţă, sau care contraveneau drepturilor şi libertăţilor cetăţeneşti.


În privinţa legilor şi a tuturor celorlalte acte normative adoptate înainte de intrarea în vigoare a actualei Constituţii, acestea se aplică în continuare, numai în măsura în care ele nu contravin dispoziţiilor sale.


Consiliul Legislativ are misiunea, prevăzută în Constituţie, de a examina compatibilitatea legislaţiei cu prezenta Constituţie şi de a face Parlamentului sau, după caz, Guvernului propuneri corespunzătoare.


Parlamentul României adoptă trei categorii de legi: legi constituţionale, legi organice şi legi ordinare. Legile constituţionale sunt legile revizuire a Constituţiei. Prin lege organică se reglementează: 

a. sistemul electoral; 

b. orgnizarea şi funcţionarea partidelor politice; 

c. organizarea şi desfăşurarea referendumului; 

d. orgnizarea Guvernului şi Consiliului Suprem de Apărare a Ţării; 

e. regimul stării de asediu şi al celei de urgenţă; 

f. infracţiunile, pedepsele şi regimul executării acestora; 

g. acordarea amnistiei sau a graţierii colective; 

h. organizarea şi funcţionarea Consiliului Superior al Magistraturii a instanţelor judecătoreşti, a Ministerului Public şi a Curţii de Conturi; 

i. statutul funcţionarilor publice; 

j. contenciosul administrativ; 

k. regimul juridic general al proprietăţii şi al moştenirii; 

l. regimul general privind raporturile de muncă, sindicatele şi protecţia socială; 

m. organizarea generală a învăţământului; 

n. regimul general al cultelor; 

o. organizarea administraţiei locale, a teritoriului, precum şi regimul general privind autonomia locală; 

p. modul de stabilire a zonei economice exclusive; 

r) celelalte domenii pentru care, în Constituţie, se prevede adoptarea de legi organice.


Legile adoptate în toate celelalte domenii ale vieţii sociale au caracter de lege ordinară. Legile constituţionale pot fi iniţiate de Preşedintele României, la propunerea Guvernului de cel puţin o pătrime din numărul deputaţilor sau al senatorilor, precum şi de cel puţin 500.000 de cetăţeni cu drept de vot, în condiţiile prevăzute de Constituţie. Legile organice şi legile ordinare pot fi înaintate de Guvern, parlamentari şi de cel puţin 250.000 de cetăţeni cu drept de vot, în condiţiile prevăzute de Constituţie.


Legile constituţionale se adoptă cu votul a cel puţin două treimi din numărul membrilor fiecărei Camere. Legile organice se adoptă cu votul majorităţii membrilor fiecărei Camere, iar legile ordinare se adoptă cu votul majorităţii deputaţilor şi senatorilor prezenţi.


Deşi Parlamentul este unica autoritate legiuitoare a ţării, Constituţia prevede că Parlamentul poate abilita Guvernul prin lege specială să emită ordonanţe în domenii care nu fac obiectul legilor organice. Ordonanţele Guvernului au putere de lege. Guvernul poate adopta în cazuri excepţionale ordonanţe de urgenţă, care intră în vigoare numai după depunerea lor spre aprobare la Parlament. Guvernul mai poate emite hotărâri pentru executarea legilor.


Legislaţia civilă a României are la bază Codul civil, intrat în vigoare la 1865, cu modificările ulterioare. Codul civil este completat cu numeroase acte normative care reglementează raporturile sociale din circuitul civil.


Legislaţia penală în vigoare este constituită din Codul penal adoptat în 1968 căruia i-au fost aduse numeroase modificări, inclusiv după 1989.


Este în vigoare şi Codul comercial adoptat în 1887 cu modificările ce i s-au adus pe parcursul timpului, la care se adaugă legislaţia comercială, aflată în prezent în proces de modificare şi perfecţionare.

